
Septembra pirmajā nedēļā Panamā notika ANO Pārtikas un lauksaimniecības organizācijas (FAO)  sanāksme, lai uzsāktu reģionālā rīcības plāna ieviešanas procesu, mobilizējot finansējumu un pieredzi, Latīņamerikas mežu un ar tiem saistīto iedzīvotāju kopienu aizsardzībai

Latīņamerika un Karību reģions aptver 23 % no pasaules mežu platības un gandrīz pusi no reģiona sauszemes platības, uzkrājot milzīgas oglekļa rezerves, aizsargājot bioloģisko daudzveidību un veicinot vietējās ekonomikas attīstību. Tomēr šie meži saskaras ar arvien lielākiem draudiem saistībā ar mežu ugunsgrēkiem, kaitēkļu invāziju un atmežošanu, kas pakļauj reģiona iedzīvotāju iztiku un globālo vides stabilitāti riskam. Tāpēc ANO Pārtikas un lauksaimniecības organizācijas Mežu komisija Latīņamerikai un Karību reģionam pagājušajā nedēļā pulcējas Panamas pilsētā, lai izstrādātu rīcības plānu, kas mobilizētu finansiālos un tehniskos resursus. Tie ir ļoti nepieciešami šo ekosistēmu aizsardzībai un ilgtspējīgai attīstībai, kas ir izšķiroši svarīgs faktors cīņā pret klimata pārmaiņām.
“Ilgtspējīga mežu apsaimniekošana Latīņamerikā un Karību reģionā ir ne tikai reģionāla prioritāte, bet arī globāla nepieciešamība,” norādīja Ēvalds Rametsteiners, FAO Mežsaimniecības nodaļas direktora vietnieks. “Komisija nodrošina unikālu platformu valstīm, lai tās sadarbotos, aizsargājot dažus no planētas plašākajiem un bioloģiski daudzveidīgākajiem mežiem, vienlaikus atbalstot iedzīvotāju kopienas, kuru iztikas līdzekļi ir atkarīgi no šiem mežiem.”
FAO dati liecina, ka ikgadējais mežu zudums reģionā ir samazinājies no 5,5 miljonu hektāriem 1990. gados līdz 2,7 miljoniem hektāru laika posmā no 2015. līdz 2020. gadam. Lai gan tas liecina par progresu, FAO pārstāvis Ēvalds Rametsteiners  brīdināja, ka ar to vēl nepietiek, lai risinātu klimata krīzes mēroga problēmas. Pirms COP30 un saskaņā ar ANO desmitgadi ekosistēmu atjaunošanai FAO amatpersonas aicināja valstu valdības uzskatīt mežus ne tikai par mūsu planētas plaušām, bet arī par būtisku ilgtspējīgas attīstības resursu. „Mežu aizsardzība nodrošina tīru ūdeni, auglīgu augsni un drošu pārtikas  pieejamību miljoniem cilvēku,” uzsvēra FAO mežsaimniecības speciālists Huans Ferrando.
Komisijas 34. sesijā pulcējās mežu apsaimniekošanas uzņēmumu vadītāji, valstu valdību amatpersonas, FAO eksperti, starptautisko institūciju, pasaules un reģiona nevalstisko organizāciju, akadēmisko aprindu, pētniecības iestāžu un privātā sektora pārstāvji. Delegāti pievērsās ilgtspējīgas mežu apsaimniekošanas jautājumiem, plaša mēroga koku stādīšanas programmai, mežu un ainavu atjaunošanas aspektiem, kā arī integrētām stratēģijām cīņai pret meža ugunsgrēkiem, kaitēkļiem un invazīvajām sugām. Darba kārtībā tika iekļauta arī bioloģiskās daudzveidības veicināšana un mežsaimniecības bioekonomikas attīstība.
Galvenā uzmanība tika un tiks pievērsta mežsaimniecības finansējuma palielināšanai, lai izmantotu nozares potenciālu klimata pārmaiņu mazināšanā un izpildītu reģionālās saistības apturēt atmežošanu. FAO uzsvēra nepieciešamību apvienot starptautisko un valsts finansējumu no publiskajiem un privātajiem avotiem, lai sasniegtu šos mērķus pēc iespējas ātrāk.


